Svend Aage Jensby (V), 2000-12-08:
Jeg skal med det samme, og det er næppe nogen overraskelse, tilkendegive, at Venstre kan støtte begge forslag, og jeg har enkelte bemærkninger til nogle af paragrafferne.
Venstre er enig i den opregning af opgaverne og den prioritering, der sker i opregningen af forsvarets opgaver i paragrafferne 3 til og med 7.
I de almindelige bemærkninger anføres, at den sikkerhedspolitiske situation giver mulighed for en større vægtning af de internationale opgaver frem for forsvar af dansk nærområde og territorium, og det er jeg enig i.
Det sidste er utrolig vigtigt, for jeg husker et sted i Forsvarskommissionens anbefalinger, hvor det siges: Kommissionen har noteret sig, at evnen til at løse egentlige krigsopgaver er en grundlæggende forudsætning for at kunne deltage i forbindelse med internationale militære indsatser.
Hvor er det rigtigt sagt.
Det siges videre, at dansk forsvar er grundlæggende etableret og opbygget for at medvirke til at forhindre krig, og forsvaret skal ultimativt kunne virke i krig.
Et basalt krav er derfor, at forsvaret skal kunne kæmpe, og evnen til at løse kampopgaver er en forudsætning for forsvarets internationale engagement.
Det er vi enige i, og det skal fortsat være gældende.
Vi er tilfredse med, at det i § 8 fremhæves, at forsvaret skal råde over styrker af hæren, søværnet og flyvevåbnet.
Set med Venstres øjne
ville det være en ulykkelig ting, hvis man gik ind for en specialiseringstanke, så man ikke tillagde enten søværnet eller flyvevåbnet eller begge disse værn den overordentlig store betydning, de har.
For Venstre er det centralt og vil fortsat være centralt, også når vi skal forhandle et nyt forsvarsforlig, at det, der står i lovforslaget, også kommer til at manifestere sig i praksis og materielanskaffelser, og endelig er jeg helt enig i, som det anføres i § 8, og som vi jo alle ved, at hjemmeværnet er en del af forsvaret.
Med hensyn til bestemmelsen om FE tager jeg til efterretning, at ministeren har ønsket at lovfæste FE's virksomhed.
Vi tillægger FE's virksomhed overordentlig stor betydning for dansk sikkerhedspolitik: for om fornødent at kunne informere regeringen om udviklingen omkring os og for at informere om de risici, vores udsendte soldater står over for.
Vi er helt enige i, at disse informationer må indhentes på den måde, som forsvarsministeren og FE finder hensigtsmæssig.
Vi nærer fuld tillid til, at ministeren vil varetage den parlamentariske kontrol med FE.
Det er vi helt tilfredse med.
Så vi er i det hele taget helt på det rene med og kan støtte det, der står i bemærkningerne til § 13.
Så meget om forsvarets formål og opgaver.
Så til hjemmeværnet: Vi kan også støtte lovforslaget om ændring af hjemmeværnet, og jeg har kun enkelte bemærkninger til nogle af bestemmelserne.
Men indledningsvis har jeg lyst til at sige, at den vægt, som et meget bredt flertal fra den politiske scene tillægger hjemmeværnet, manifesterer sig i denne tid bl.a. ved de betydelige materielanskaffelser, der er sket og vil ske i fremtiden.
Det er meget glædeligt for Venstre at konstatere, at vi mellem seks partier har kunnet opnå politisk enighed om disse materielle investeringer, for
de giver hjemmeværnet en fornemmelse af den betydning, man i det brede politiske flertal tillægger hjemmeværnet.
Den opgavefordeling, der er tillagt hjemmeværnet nu i fremtiden med løsning af tungere opgaver, mener jeg også - som også Forsvarskommissionen anbefalede - er et utroligt vigtigt og godt signal til hjemmeværnet om den vægt, vi tillægger det.
Og så er det en nødvendighed at gennemføre den ændring af opgavefordelingen fra det traditionelle lokalforsvar på grund af den strukturændring, der er sket i hæren, flyvevåbnet og søværnet.
Jeg synes også, det er på sin plads, nu hvor vi vedtager en lov om hjemmeværnet, at sige, at den strukturændring, som hjemmeværnet har gennemført, er ganske voldsom og kolossal.
Jeg har ikke hørt mange vrede røster ude i fædrelandet mod at gennemføre den strukturændring.
Man har været stærkt engageret i den, men man har gennemført den, og det synes jeg skal siges her fra talerstolen
Jeg synes, det er en flot gennemført strukturændring, både med distriktsstrukturen og regionsstrukturen, flotillestrukturen.
De øvrige dele af vores hjemmeværn har alle været indstillet på at medvirke til den nødvendige omstrukturering, vi har vedtaget, og som er nødvendig for at skabe økonomiske midler til materielinvesteringer også i fremtiden. Jeg synes, det er vigtigt også her at minde om Forsvarskommissionens betragtninger og anbefalinger, hvor man i kommissionen siger, at kommissionen er af den opfattelse, at hjemmeværnet også fremover skal være et centralt element i det samlede forsvar, og at hjemmeværnet fortsat skal kunne varetage en række vigtige funktioner inden for forsvarets generelle opgavekompleks.
Det er også Venstres opfattelse, og jeg synes, det kommer udmærket til udtryk i det lovforslag, som vi nu vedtager, bl.a. i § 1, stk. 2, hvor vi kommer ind på de frivilliges opgaver i relation til hjemegnsprincippet.
Det er nødvendigt at føje stk. 2 ind for at gøre det klart, at de tungere opgaver, som hjemmeværnets op mod 3.000 mand skal løse, muligvis skal løses uden for den traditionelle hjemegn. Det er vi enige i.
Jeg synes også, det er rigtigt, som fru Lotte Bundsgaard sagde, at vi har fået en bestemmelse ind om hjemmeværnets landsråd som rådgiver for hjemmeværnsledelsen.
Det er trods alt vigtigt, at dette landsråd, som virkelig kender forholdene, kan komme med råd og gode ideer. Det er også naturligt, at vi nu i § 6 præciserer, hvad hjemmeværnets personel består af, og at det i stk. 2 til § 6 fremhæves, at fastansat personel er omfattet af lov om forsvarets personel, at de altså har pligt til at deltage i løsningen af internationale opgaver.
Jeg synes - og vi har jo én gang for alle i 1992 gjort op med frivillighedsprincippet og ikkefrivillighedsprincippet, da vi fik ændret § 11 i personelloven - det er i orden, at vi så giver dem, der er ansat nu, en kortere frist til at sige fra eller melde sig til.
Jeg tror og håber ikke, at der er ret mange, der vil melde fra med hensyn til at deltage i internationale opgaver.
Jeg vil også sige, at jeg er enig i, at hvis man ikke kan demonstrere så meget interesse for hjemmeværnet, at man kan udføre tjeneste i mindst 24 timer om året, så er det heller ikke fornødent, at man har våben.
Det er jeg helt enig i.
Vi er også tilfredse med i mit parti, at vejen til at blive optaget i hjemmeværnet fortsat står åben for alle, der er egnede - indtil de 3.000 i den særlige styrke; men ellers kan alle optages, hvis de er egnede.
Det synes jeg er et rigtigt princip at bevare.
Jeg kan således i det hele tilslutte mig de to forslag, der her behandles,
som jeg tror vil være en god ting for dansk forsvar og hjemmeværn.